ASOCIAȚIA „CURTEA VECHE“

ASOCIAȚIA „CURTEA VECHE“

S-a înființat în anul 2014, cu scopul de a asigura oportunități egale pentru toți copiii de pretutindeni. Începutul acestei activități de voluntariat a fost dat de turul ciclist „CĂRȚILE COPILĂRIEI”, pe bicicletă, cu participarea Alteței Sale Regale Principele Nicolae al României.

Asociația „CURTEA VECHE” dezvoltă în prezent un program național de cultură, „CĂRȚILE COPILĂRIEI”, susținut de mai mulți sponsori, pe o perioadă de cinci ani. În acest an, începând cu luna mai, ASOCIAȚIA „CURTEA VECHE” a început un turneu caritabil în țară, cu participarea efectivă a artistei LOREDANA GROZA.

Primul concert caritabil a avut loc în comuna Bârsănești, județul Bacău, la sediul Societății AGROBÂRSĂNEȘTI, festivitate asigurată de instituțiile de învățământ din comună și Societatea AZOMUREȘ- S.A., director Călin Pop, cu o participare de peste șase sute de copii. Lor li s-au adăugat cadrele didactice și oficialități din comună și județ. Copiilor li s-au înmânat cărți în numere diferite cuprinzând literatura universală, urmând apoi concertul LOREDANEI GROZA. Evenimentul, la care a participat şi scriitorul VASILE GROZA, s-a încheiat cu o ședință de autografe. A urmat, de asemenea, același eveniment în județul Constanța, la Ciocârlia (de Jos și de Sus), la sediul Școlii Generale din comună, cu o prezență de peste cinci sute de copii, plus cadrele didactice și oficialități locale. Participanţii au asistat la concertul LOREDANEI GROZA și apoi scriitorul VASILE GROZA le-a împărţit copiilor cărți cu autografe.

Următoarea manifestare de cultură a fost ținută cu scopul de a propaga în rândul tineretului vechea îndeletnicire a cititului, mai ales în rândul celor mici, în paralel cu noutățile tehnicilor moderne, mărindu-le orizonturile cunoașterii. A urmat, deci, în București, la Școala Generală Nr.178 (director – doamna profesor DANIELA PEIZAN), cu ocazia Zilei Copilului de la 1 Iunie 2016, prezentarea unui frumos program artistic, la care au contribuit corul școlii, echipa de dansatori, trupa de teatru și cântece, precum și copiii care au recitat poezii specifice zilei de 1 Iunie din operele poeților români. În încheiere, LOREDANA GROZA tăiat panglica inaugurală a sălii de activități culturale a școlii, urmând un concert al artistei cu echipa de la Școala de Voce – LOREDANA și recitări de poezii ale poetului VASILE GROZA.

Turneul LOREDANEI GROZA a început pe 13 Mai cu un concert la NEW YORK, în beneficiul Asociației „CURTEA VECHE”, încasările fiind folosite pentru dezvoltarea programului de lectură a „CĂRȚILOR COPILĂRIEI”, cu scopul de a promova cititul de plăcere în rândul copiilor, mai ales de la sate.

Trebuie notată această acțiune de cultură cu niște eforturi deosebite din partea LOREDANEI GROZA, dar mai ales a doamnei director a Editurii „CURTEA VECHE” – IREN ARSENE, a Doamnei Director Executiv VALENTINA ROMAN și a sponsorilor, activitate care se va relua odată cu începerea noului an școlar.

VASILE GROZA

Contents